Sergio Vallejo con Nupel no Rally Illas Canarias de 2010.
**Nupel Global Racing** foi un equipo privado de rally con sede en Lugo, que competiu entre 2007 e 2011 no Campionato de España de Rally e no Campionato Mundial S2000, acadando o título nas dúas competicións, con Sergio Vallejo no 2009 e con Xavi Pons en 2010. O equipo estaba patrocinado polo empresario lucense Jorge Dorribo, propietario da compañía farmacéutica Laboratorios Nupel, e tivo ao ex-copiloto coruñés Luís Moya como director deportivo.

Traxectoria
-----------

 Sergio Vallejo cando era membro do equipo Nupel.
En 2006 o piloto Sergio Vallejo deixou o equipo FIAT do que formara parte desde 2001. A finais de ano debutou co Porsche 911 no Rally San Froilán, unha proba puntuable para o Campionato Galego onde rematou na segunda posición.

### Tempada 2007

En 2007 Vallejo disputou o Campionato de España co Porsche 997 GT3 xa baixo o patrocinio dos laboratorios Nupel, logrando vitorias no Rally Illas Canarias e no Rally de Ferrol.

### Tempada 2008

 Porsche 911 do equipo Nupel no Rally Shalymar de 2008.
En 2008 Vallejo continuou nos mandos do 997 GT3, esta vez gañando nas Canarias, Llanes, Costa Brava e Shalymar, proclamándose subcampión, empatado a puntos con Enrique García Ojeda. En Llanes estreou unha evolución do Porsche preparado polo francés Bernard Vara.

Ese ano o catalán Xevi Pons entrou no equipo, debutando no Rally Costa Brava e no Serra Morena, tamén cun Porsche 911 GT3.

### Tempada 2009

Na tempada 2009, Vallejo e Pons formaron equipo no Campionato de España de asfalto. Vallejo fixo un inicio de tempada irregular, logrando a vitoria nas Canarias por terceiro ano consecutivo, pero sumando dúas retiradas (Vila Joiosa e Cantabria). Na segunda metade do campionato gañou en Ourense, Príncipe de Asturias e Sierra Morena, logrando o título nacional na penúltima proba, Costa Brava, onde quedou cuarto. Tamén gañou a derradeira proba, o Rally Shalymar.

Pola súa banda, Pons disputou o campionato de terra e o de asfalto cun Mitsubishi Lancer Evo X, logrando neste último sete podios, o subcampionato e o campionato do Grupo N.

### Tempada 2010

 Xavi Pons co Ford Fiesta S2000 en Alsacia.
En 2010 o equipo tivo varias novidades. O ex-copiloto coruñés e campión do mundo Luís Moya asumiu o cargo de director deportivo, cambiouse o Porsche polo Ford Fiesta S2000, un vehículo preparado pola compañía británica M-Sport e os pilotos Álvaro Muñiz, Adrián Díaz e Marta Suria uníronse ao equipo. Con todo, a mediados de tempada, xusto antes da celebración do Rally Rías Baixas, Sergio Vallejo abandonou o equipo por problemas con Moya, despois de ter disputado só tres probas co equipo e despois de participar no Rally de Ourense cun Peugeot 207 S2000. Non completou o resto de probas do calendario e rematou no noveno lugar, sen poder revalidar o título que gañara o ano anterior. Pola súa banda, Pons disputou o nacional de asfalto, logrando unha vitoria en Ourense, e participou no novo Campionato Mundial de Rallys Super 2000, onde logrou dúas vitorias, México e Xordania, e gañou o título no última proba do ano, Gran Bretaña. Ademais do título de pilotos, o equipo quedou segundo na clasificación por equipos, a só un punto do equipo gañador, o Red Bull Rally Team.

### Tempada 2011

 O equipo RMC Motorsport conservou os patrocinadores do equipo e disputou a tempada 2011 con varios pilotos. Na imaxe José Antonio Lodeiro no Rally Cataluña.
En 2011 o equipo tiña a Pons como o principal piloto aos mandos do Ford Fiesta S2000 e cambiou o nome a *Nupel Estrella Galicia 0,0*, debido ao novo patrocinador. Tamén incluíron varios pilotos e novos e vehículos, como Adrián Díaz a bordo dun Ford Fiesta S1600 e tres Ford Fiesta R2 para Marta Suria, Marcelo Conchado, Juan Dorribo e incluso Enrique García Ojeda cunha cuarta unidade.

Con todo, a principios de ano o equipo disólvese debido á detención de Jorge Dorribo, xunto a outras persoas relacionadas cunha trama dedicada a conseguir subvencións ilegais. En maio o equipo cambiou de dono e pasou a ser propiedade de Roberto Méndez, que comprou o equipo coa intención de continuar cos proxectos, pilotos e patrocinadores principais.

Resultados
----------

### Campionato do Mundo de Rally

| Ano | Vehículo | Pilotos | 1 | 2 | 3 | 4 | 5 | 6 | 7 | Posición | Puntos |  |
| --- | --- | --- | --- | --- | --- | --- | --- | --- | --- | --- | --- | --- |
| 2010 | Ford Fiesta S2000 | Xavi Pons | MEX8 | XOR
10 | NZL 10 | POR
12 | ALE15 | FRA
15 | GBR
13 | 15º | 6 |  |

### Campionato do Mundo de Rally S2000

| Ano | Vehículo | Pilotos | 1 | 2 | 3 | 4 | 5 | 6 | 7 | Posición | Puntos |  |
| --- | --- | --- | --- | --- | --- | --- | --- | --- | --- | --- | --- | --- |
| 2010 | Ford Fiesta S2000 | Xevi Pons | MEX1 | XOR1 | NZL2 | POR2 | ALE5 | FRA
4 | GBR3 | **1º** | 123 |  |

#### Copa WRC de equipos

| Ano | Vehículo | Pilotos | 1 | 2 | 3 | 4 | 5 | 6 | 7 | Posición | Puntos |  |
| --- | --- | --- | --- | --- | --- | --- | --- | --- | --- | --- | --- | --- |
| 2010 | Ford Fiesta S2000 | Xavi Pons | MEX1 | XOR1 | NZL2 | POR2 | ALE5 | FRA4 | GBR3 | **2º** | 125 |  |

Notas
-----

1. 1 2 3 4 5  revistascratch.com. "Sergio Vallejo". *revistascratch.com* (en castelán). Arquivado dende o orixinal o 19 de outubro de 2012. Consultado o 8 de setembro de 2021.
2. 1 2  "Xevi Pons". *revistascratch.com* (en castelán). Arquivado dende o orixinal o 19 de outubro de 2012. Consultado o 9 de setembro de 2021.
3. ↑  García Vegas, Juan Carlos (14 de novembro de 2010). "Resumen S-WRC: Mikkelsen gana pero Pons se lleva el título". *latulasport.es* (en castelán). Consultado o 9 de setembro de 2021.
4. 1 2 3 4  "Resultados dos campioantos do mundo". *juwra.com* (en inglés). Consultado o 9 de setembro de 2021.
5. ↑  Villarín, Nacho. "Vídeo: Ford Fiesta S2000 2011 del Nupel Global Racing". *revistascratch.com*. Arquivado dende o orixinal o 29 de xaneiro de 2014. Consultado o 9 de setembro de 2021.
6. ↑  "Los 15 detenidos por la trama gallega de fraude en subvenciones pasarán a disposición judicial en las próximas horas". *eldia.es*. 25 de maio de 2011. Consultado o 9 de setembro de 2021.
7. ↑  Salgado, Xurxo (5 de maio de 2011). "Una trama dedicada a captar subvenciones ilegales para las empresas gallegas". El Mundo. Consultado o 9 de setembro de 2021.
8. ↑  Dapepan (20 de maio de 2011). "RMC compra Nupel Global Racing". *horquillacerrada.com*. Arquivado dende o orixinal o 28 de xaneiro de 2014. Consultado o 9 de setembro de 2021.

Véxase tamén
------------

### Outros artigos

* Operación Campión

  

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Nupel Global Racing*** |

* Sitio web oficial de Nupel Global Racing *(en castelán)*. Arquivado o 19 de xaneiro de 2010 dende o orixinal.
* Ficha de Nupel Rally Team en revistascratch.com *(en castelán)*. Arquivado o 17 de outubro de 2012 dende o orixinal.